CELEX: 32021D0027
Language: sk
Date: 2021-01-07 00:00:00
Title: Vykonávacie rozhodnutie Komisie (EÚ) 2021/27 zo 7. januára 2021 o žiadosti o registráciu európskej iniciatívy občanov s názvom „Iniciatíva občianskej spoločnosti za zákaz praktík hromadného biometrického sledovania“ [oznámené pod číslom C(2021) 32] (Iba anglické znenie je autentické)

15.1.2021   
               
               
                  SK
               
               
                  Úradný vestník Európskej únie
               
               
                  L 13/1
               
            
         VYKONÁVACIE ROZHODNUTIE KOMISIE (EÚ) 2021/27
         zo 7. januára 2021
         o žiadosti o registráciu európskej iniciatívy občanov s názvom „Iniciatíva občianskej spoločnosti za zákaz praktík hromadného biometrického sledovania“
         
            
               [oznámené pod číslom C(2021) 32]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6,
         keďže:
         
                     (1)
                  
                  
                     15. októbra 2020 bola Komisii predložená žiadosť o registráciu európskej iniciatívy občanov s názvom „Iniciatíva občianskej spoločnosti za zákaz praktík hromadného biometrického sledovania“. Komisia 11. novembra 2020 poslala skupine organizátorov svoje posúdenie (2), že iniciatíva nemôže byť zaregistrovaná ako celok, pretože niektoré navrhnuté opatrenia nespĺňajú požiadavku stanovenú v článku 6 ods. 3 písm. c) nariadenia (EÚ) 2019/788. Komisia bola vyzvaná, aby prijala odporúčanie Komisie, začala konania o porušení povinnosti a problematiku komplexne preskúmala, no v zmysle uvedeného nariadenia môže byť Komisia požiadaná len o predloženie návrhov právnych aktov Únie.
                  
               
                     (2)
                  
                  
                     Preto bola Komisii 7. decembra 2020 predložená zmenená verzia iniciatívy.
                  
               
                     (3)
                  
                  
                     Ciele zmenenej iniciatívy sú vyjadrené takto: „Vyzývame Európsku komisiu, aby prísne regulovala používanie biometrických technológií, aby sa zabránilo neprimeranému zasahovaniu do základných práv. Konkrétne žiadame Komisiu, aby v právnych predpisoch a v praxi zakázala nerozlišujúce či svojvoľne cielené používanie biometrických údajov, ktoré môže viesť k nezákonnému hromadnému sledovaniu. Verejné ani súkromné subjekty nesmú vyvíjať, zavádzať (ani skúšobne) ani používať tieto rušivé systémy, pokiaľ môžu viesť k zbytočnému alebo neprimeranému zasahovaniu do základných práv ľudí. Dokázalo sa, že používanie hromadného biometrického sledovania v členských štátoch a agentúrach EÚ viedlo k porušovaniu právnych predpisov EÚ o ochrane údajov a k neprimeranému obmedzeniu práv ľudí vrátane práva na súkromie, práva na slobodu prejavu, práva na protest a práva na nediskrimináciu. Rozsiahle využívanie biometrického sledovania, profilovania a prediktívnej analýzy predstavuje hrozbu pre právny štát a naše najzákladnejšie slobody. V tejto európskej iniciatíve občanov preto vyzývame Komisiu, aby navrhla právny akt, ktorý v nadväznosti na všeobecné zákazy stanovené vo všeobecnom nariadení o ochrane údajov (3) a v systéme LED (4) a v plnom súlade s nimi zabezpečí, aby sa v právnych predpisoch EÚ výslovne a špecificky zakázalo hromadné biometrické sledovanie.“
                  
               
                     (4)
                  
                  
                     V prílohe sú uvedené ďalšie podrobné informácie o predmete, cieľoch a súvislostiach iniciatívy občanov a konštatuje sa v nej, že verejné, vnútroštátne a európske orgány presadzovania práva a súkromné subjekty čoraz viac využívajú biometrické údaje na identifikáciu alebo profilovanie ľudí vo verejných priestoroch, čo predstavuje „vo svojej podstate zbytočné a neprimerané zasahovanie do širokej škály základných práv vrátane práva na ochranu súkromia a údajov“. V prílohe sa ďalej uvádza, že hoci „existujúci právny rámec EÚ objasňuje [...], že používanie biometrických údajov sa obmedzuje na to, čo je nevyhnutne potrebné vzhľadom na sledovaný legitímny cieľ, s výhradou zásady proporcionality [...] sa na tieto všeobecné zásady vzťahujú rozsiahle výnimky“.
                  
               
                     (5)
                  
                  
                     Organizátori predložili k svojmu návrhu, aby Únia prijala právny akt a možné sprievodné opatrenia, ďalšie podkladové informácie, ako aj samotný návrh právneho aktu.
                  
               
                     (6)
                  
                  
                     Iniciatíva v znení zmien vyzýva Komisiu, aby predložila návrh právneho aktu s cieľom zakázať nerozlišujúce používanie biometrických údajov, ktoré môže viesť k hromadnému sledovaniu. Ako už Komisia naznačila organizátorom v posúdení z 11. novembra 2020, uvedený návrh by mohol vychádzať z článku 16 ods. 2 alebo článku 114 zmluvy alebo z oboch článkov v závislosti od toho, či by používanie biometrických údajov bolo zakázané alebo prísne regulované. Článok 16 ods. 2 zmluvy poskytuje právny základ právomoci Komisie navrhovať právne akty, ktoré sa vzťahujú na ochranu fyzických osôb, pokiaľ ide o spracúvanie osobných údajov inštitúciami, orgánmi, úradmi a agentúrami Únie, ako aj členskými štátmi pri výkone činností, ktoré patria do rozsahu pôsobnosti práva Únie, a pravidlá, ktoré sa vzťahujú na voľný pohyb takýchto údajov. Článok 114 zmluvy poskytuje Komisii právny základ, vďaka ktorému môže navrhovať opatrenia na aproximáciu ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu.
                  
               
                     (7)
                  
                  
                     Z uvedených dôvodov žiadna zo súčastí iniciatívy nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv, ako sa požaduje v článku 6 ods. 3 písm. c) nariadenia (EÚ) 2019/788.
                  
               
                     (8)
                  
                  
                     V prílohe k iniciatíve sa uvádzajú štyri možné sprievodné opatrenia. Keďže od Komisie sa v súvislosti so žiadnym z týchto opatrení nežiada predložiť návrh právneho aktu Únie, tieto opatrenia nespĺňajú podmienku stanovenú v článku 6 ods. 3 písm. c) nariadenia na to, aby boli zaregistrované ako súčasť predmetu iniciatívy. Tieto opatrenia teda nepatria do rozsahu pôsobnosti tohto rozhodnutia o registrácii. Ak však Komisia posúdi ako vhodné prijať návrh právneho aktu v oblasti, na ktorú sa vzťahuje iniciatíva, mohla by zvážiť možnosť, že v takomto návrhu zohľadní niektoré z uvedených opatrení, konkrétne potrebu poskytnúť členským štátom usmernenia o vykonávaní jeho ustanovení, zapojenie orgánov na ochranu údajov do uplatňovania týchto ustanovení a obsah a zásady etických usmernení expertnej skupiny na vysokej úrovni pre umelú inteligenciu (AI HLEG) (5).
                  
               
                     (9)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788 a že v súlade s článkom 5 ods. 3 prvým pododsekom uvedeného nariadenia určila kontaktné osoby.
                  
               
                     (10)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (11)
                  
                  
                     Na záver možno konštatovať, že iniciatíva s názvom „Iniciatíva občianskej spoločnosti za zákaz praktík biometrického hromadného sledovania“ spĺňa všetky požiadavky stanovené v článku 6 ods. 3 nariadenia (EÚ) 2019/788, a preto by sa mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Iniciatíva občianskej spoločnosti za zákaz praktík hromadného biometrického sledovania“ sa registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Iniciatíva občianskej spoločnosti za zákaz praktík biometrického hromadného sledovania“, ktorú zastupujú Diego Javier NARANJO BARROSO a Riccardo COLUCCINI v úlohe kontaktných osôb.
         
         
            V Bruseli 7. januára 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  C(2020) 7869.
         
            (3)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
         
            (4)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).
         
            (5)  https://ec.europa.eu/futurium/en/ai-alliance-consultation/guidelines